Document ID: /fineweb-2-swissfilter-quality_10-filterrobots/filtered/01522.jsonl.gz/52

Barcelona"La nit serà llarga i costosa". Aquest és el pronòstic dels Bombers de la Generalitat per afrontar l'incendi que des de mitja tarda crema en una zona forestal propera al pantà de Portbou, a l'Alt Empordà. De moment, el foc afecta unes 200 hectàrees i l'objectiu dels cossos d'extinció és que no passi de les 400. Per evitar-ho, hi treballen 66 dotacions terrestres, però cap d'aèria: el fort vent de tramuntana fa avançar el foc, però, en canvi, impedeix que s'enlairin els helicòpters. Aquest incendi és "complicat", tal com admeten fonts dels Bombers, i ho és per diversos motius.
Un és el vent, que sembla que no afluixarà, però la topografia escarpada també ho dificulta molt tot. Una de les prioritats és el flanc dret i, per exemple, només hi ha una pista forestal per on poden avançar els camions. Un altre element en contra és que l'incendi, tot i que no avança molt ràpidament, crea nombrosos focs secundaris (alguns a 100 metres més enllà del foc) que s'han d'anar apagant per evitar la creació de nous caps. L'altra prioritat dels Bombers és evitar que el foc arribi a les dues poblacions més properes, Portbou i Colera. Hi ha més de 200 efectius desplegats.
"L'escenari no és favorable per a l'extinció", ha reiterat Lleonart. Al seu costat, la delegada del Govern a Girona, Laia Cañigueral, ha demanat "màxima prudència". El cos de Bombers explica que, com que l'incendi no es pot atacar des de dalt, s’està esperant que el foc avanci fins a pistes forestals. Al nord del municipi de Colera hi ha una gran zona de pastures que està ajudant a frenar l'avanç del foc. L'incendi s'ha iniciat cap a dos quarts de cinc de la tarda en un dia d'alerta màxima per la sequera i les condicions meteorològiques, que mantenen activat el pla Alfa per risc d'incendi en fase 3. Ja ha afectat unes 200 hectàrees de la zona, però té un potencial per cremar fins a 700 hectàrees. Protecció Civil ha ordenat el confinament del municipi de Colera, la urbanització de la Rovellada i el càmping Sant Miquel i també s'ha tallat la circulació de la N-260 entre Llançà i la frontera. De moment, el confinament es mantindrà per la imprevisibilitat del vent.
"El foc ha començat a sobre de l'embassament de Portbou i sembla que pot saltar a la vall de Molinàs. Hi ha molt fum i sentim sirenes i algun avió, però la tramuntana bufa molt fort ara mateix", relatava el Kim, un veí de la cala Rovellada, en declaracions a l'ARA. Tant ell com la família, explica, són dins de casa perquè han confinat tot el poble de Colera, però poden sentir la pudor del fum de l'incendi. De fet, les flames han provocat una gran columna de fum que s'arriba a veure des del Port de la Selva, a més de 20 kilòmetres del lloc on s'ha originat l'incendi.
8 persones desallotjades
Els Mossos d’Esquadra han informat que a causa del foc s’han desallotjat 8 persones de diferents masos propers a Portbou i en declaracions a l'ARA l'alcalde del municipi, Gael Rodríguez, ha explicat que han estat traslladats a la Sala Congesta, un teatre situat a prop del parc de Bombers Voluntaris del municipi. A més, Protecció Civil ha sol·licitat a la Creu Roja que porti una vintena de matalassos pels veïns que no poden tornar a casa (ja siguin desallotjats o perquè la carretera està tallada). Rodríguez confirma que, a hores d'ara, no hi ha cap ferit per l'incendi i se'n desconeixen les causes. Per la seva localització i trajectòria, també hi treballen efectius dels bombers de França, ha afegit.
Pel que fa al possible confinament dels veïns de Portbou, l'alcalde explica que hi ha hagut un moment de confusió en què s'ha enviat un missatge a la població del municipi per demanar que es confinessin, però que poc després els Bombers han retirat aquesta ordre. A Colera, l'alcalde, Lluís Bosch, explica que tots els veïns del municipi estan confinats, però, de moment, no han hagut de desallotjar ningú. Tot i això, Bosch confirma que el foc ha entrat al terme municipal de Colera i que avança "a poc a poc" cap al poble, motiu pel qual estan expectants per veure quina és l'evolució de l'incendi i cap a quina direcció avancen les flames.
La columna de fum de l'incendi de Portbou
A més, l'incendi coincideix amb un conflicte amb els bombers voluntaris, que protesten amb una vaga que afecta gran part dels parcs de la zona de Girona, incloent-hi el parc de bombers voluntaris de Portbou.